stanford-oval/wikipedia huggingface dataset:
הכל שבור ורוקד

| --- | --- |
כרזת הסרט
כרזת הסרט
 בימוי:  נוני גפן
 הופק בידי:  משה אדרי, לאון אדרי
 תסריט:  נוני גפן
 עריכה:  מאור קשת
 שחקנים ראשיים:  נוני גפן דודו טסה קובי פרג'
 מוזיקה:  אורי בראונר כנרות
 צילום:  זיו ברקוביץ'
 מדינה:  ישראל ישראל
 חברה מפיצה:  יונייטד קינג
 הקרנת בכורה:  2017
 משך הקרנה:  89 דקות
 שפת הסרט:  עברית
 סוגה:  סרט דרמה 
 דף הסרט ב־IMDb
 
הכל שבור ורוקד הוא סרט קולנוע ישראלי משנת 2016 בכתיבה, משחק ובימויו של נוני גפן, עם נוני גפן, דודו טסה וקובי פרג' בתפקידים הראשיים.
שם הסרט נלקח מהשיר Ghost של להקת הדלתות - "Everything is broken up and dances".
הסרט עוסק בצעיר הסובל מהלם קרב ומהוריו, חבריו ופסיכיאטרים שמנסים לעזור לו.
הסרט היה מועמד לשלושה פרסי אופיר בטקס פרסי אופיר לשנת 2016 - דודו טסה היה מועמד לפרס אופיר לשחקן המשנה הטוב ביותר, אורי בראונר כנרות היה מועמד לפרס אופיר למוזיקה המקורית הטובה ביותר ותולי חן ואביב אלדמע היו מועמדים לפרס אופיר לפסקול הטוב ביותר.
תקציר העלילה

נוני (נוני גפן) הוא סטודנט שנקרא לשירות מילואים ברצועת עזה במבצע צוק איתן. הנגמ"ש שלהם נפגע בטיל ונוני מצליח להימלט ממנו לפני שהוא מתפוצץ וכל הלוחמים בו נהרגים. הוא חוזר להוריו שבור נפשית וסובל מהפרעת דחק פוסט-טראומטית קשה. הוא אינו מגיב לסביבה ונמצא במצב קטטנוני עם סיוטי לילה מלויים בזעקות והתקפי חרדה קשים ביום עם מבזקים מהירים שעוברים במוחו על ההיתקלות עם המחבלים.
הוריו שלומי (מכרם ח'ורי) ופני (גילת אנקורי) מיואשים ואובדי עצות והאב מטפל בו כמו ילד קטן ורוחץ אותו באמבטיה.
הפסיכיאטר הצבאי (יוסי מרשק) נעזר בפסיכיאטר נוסף (זאב טנא) וקובע שמדובר בשבר פסיכוטי פלוס פוסט טראומה אך כל הטיפולים נכשלו.
לנוני יש שני חברים קרובים ביותר שרוצים לעזור לו - רותם (דודו טסה) וגלעד (קובי פרג'). רותם הוא זמר ויוצר ומציע להורים שנוני יגור אצלו בתל אביב. לנוני היה דוד בשם אמנון שהיה זמר ונהרג במלחמת יום הכיפורים. הפסיכיאטר מציע להחדיר לנוני את המחשבה שהוא כעת אמנון והוא זמר כדי לנסות לבקע את חומת הבידוד הנפשי שלו.
רותם לוקח את נוני למועדון "לבונטין 7" ומבקש מהמנהל יובל (יובל רוביצ'ק) לעשות לו טובה אישית ולתת לנוני/אמנון להופיע שם. הוא מזמין לבמה את אמנון (נוני) ששר את "אם כבר לבד" כשרותם מלווה אותו. אמנון זוכה לתשואות ומתחיל להתפרסם והאמרגן ניצן זעירא (דביר בנדק) מפיק לו סינגל. בהופעה "נדבקת" אליו תיירת גרמניה בשם אנה (ביאה ברוקס) ועוברת לגור בחדרו עד שהיא לא מסוגלת לסבול את התנהגותו והתפרצויותיו ונוטשת אותו.
מצבו הנפשי מידרדר והוא מנסה לחדש את הקשר עם הדס (גאיה טראוב) שהייתה חברתו בעבר אך היא מסרבת. לרותם נמאס ממנו והוא גם מקנא באמנון על הצלחתו למרות שאינו זמר או נגן. הוא מבקש מההורים שיבואו לקחת את נוני. נוני בורח ומסתובב ברחובות וכולם דואגים לשלומו. לבסוף הם נאספים ללבונטין 7 ונוני מגיע לשם ושר להם שיר אופטימי על התפייסות ותקווה לעתיד טוב יותר.
צוות השחקנים

| שם השחקן/ית | שם הדמות | הערות |
| --- | --- | --- |
| נוני גפן | נוני/אמנון |  |
| דודו טסה | רותם |  |
| קובי פרג' | גלעד |  |
| מכרם ח'ורי | שלומי |  |
| גילת אנקורי | פני |  |
| גאיה טראוב | הדס |  |
| דביר בנדק | ניצן זעירא | אמרגן |
| יוסי מרשק | פסיכיאטר |  |
| זאב טנא | פסיכיאטר |  |
| ביאה ברוקס | אנה |  |
| עירית בנדק | מוכרת בחנות דיסקים |  |
| אלה ארמוני | מזכירה של זעירא |  |
| יובל רוביצ'ק | יובל | בעל מועדון |
| תום חגי | קצין |  |
הבן של אלוהים

| --- | --- |
כרזת הסרט
כרזת הסרט
 בימוי:  ארז תדמור גיא נתיב
 הופק בידי:  שמי שינפלד, עמיתן מנלזון
 תסריט:  ארז תדמור גיא נתיב שרון מימון
 עריכה:  עינת גלזר-זרחין
 שחקנים ראשיים:  מכרם ח'ורי זוהר שטראוס
 מוזיקה:  אופיר לייבוביץ'
 צילום:  בנג'י כהן
 מדינה:  ישראל ישראל
 הקרנת בכורה:  2013
 משך הקרנה:  100 דקות
 שפת הסרט:  עברית אנגלית יוונית
 תקציב:  3,103,855 ש"ח
 הכנסות:  14,440 צופים בישראל
 דף הסרט ב־IMDb
הבן של אלוהים הוא סרט דרמה ישראלי משנת 2013 בבימוים של ארז תדמור וגיא נתיב, עם מכרם ח'ורי, זוהר שטראוס ואריאן לאבד בתפקידים הראשיים.
זה סרט מסע שאליו יוצאים אב ובנו, הבן הוא מוזיקאי שחזר בתשובה ואביו הוא ניצול שואה יווני שחי בישראל. המסע פותח לשניהם פצעים ישנים, ומכריח אותם לעשות משהו שנמנעו מזה שנים, להתעמת זה מול זה ולנסות לצמצם את הפערים שביניהם.
מכרם ח'ורי זכה בפרס אופיר לשחקן הראשי הטוב ביותר בטקס פרסי אופיר לשנת 2013. באותו טקס היו לסרט שלוש מועמדויות:
פרס אופיר לשחקן המשנה הטוב ביותר - זוהר שטראוס
פרס אופיר למוזיקה המקורית הטובה ביותר - אופיר לייבוביץ'
פרס אופיר למוזיקה המקורית הטובה ביותר - שמי שינפלד, עמיתן מנלזון
כן זכה הסרט בפרס הקהל בפסטיבל הסרטים במאווי.
הצילומים נעשו בישראל וביוון.
תקציר העלילה

אברהם קופינאס (מכרם ח'ורי) הוא ניצול שואה מיוון. בישראל היה בעל מפעל גבינות ולאחר מכן נכנס לפוליטיקה ונבחר לראש מועצת באר טוביה. אשתו אסתר (שושיק שני) נפטרה לפני שלושה חודשים. בנם היחיד יהודה (זוהר שטראוס) חזר בתשובה והפך לזמר ראפ חרדי המנגן בדידג'רידו. אברהם ניתק את קשריו עם הדת וגם את קשריו עם יהודה לאחר שזה שהלשין עליו לשלטונות שהוא עובד בשבתות וגרם לסגירת המפעל. הוא לא הרשה ליהודה להגיד קדיש בהלוויית אסתר.
ראש המועצה איתן קרצנר (אריה צ'רנר) מזמין את אברהם ומבקש ממנו להיות נציג המועצה בטקס ערים תאומות עם העיר ארטה ביוון. אברהם רוצה לנצל את ההזדמנות הזאת כדי לחפש אדם בשם תיאודורוס פאפאדלוקאס שהציל אותו בזמן מלחמת העולם השנייה בסלוניקי.
יהודה מתבקש על ידי רבו להצטרף למסע של אביו הקשיש והלא בריא ועושה זאת בעל כורחו. בסלוניקי מתנגד האב להצטרפותו של יהודה והם ישנים בחדרים נפרדים. אברהם פוגש בבר של המלון במריה (אריאן לאבד) ומספר על עצמו שהוא מחפש אדם בשם תאודורוס פאפאלוקאס שהציל אותו במלחמת העולם השנייה כשצירף אותו אליו כשוליית קוסם. מריה מגיעה אחר כך לחדרו, מתפשטת ומציעה לו לשכב אתה. הוא מבין שהיא זונה ומסרב אך משלם לה. היא מספרת שהיא גרה במלון עם בנה הקטן תומאס (רוי אבוטבול) ומסדרת לו בעזרת קשריה להופיע בתוכנית טלוויזיה ולספר את סיפורו בתקווה שיוכל כך לגלות את מצילו.
למחרת הוא נוסע לארטה עם הנהג ואנגליס מוריקיס (מרגיס תאו) שהיה פעם שחקן כדורל מפורסם. כשואנגליס מגלה לו שמריה זונה הוא רב אתו והנהג משאיר אותם באמצע הדרך. הוא מתקשר למריה שתסיע אותם לארטה.
בטקס הוא מקבל ידיעה שתיאודורוס פאפאלוקאס נמצא. הוא מתרגש ובתחילת נאומו הוא מתעלף ומאושפז.
יהודה ומריה סועדים אותו ואברהם מציע למריה לבוא עם בנה לישראל אך יהודה מתנגד ומריה נפרדת מהם. הם ממשיכים בנסיעה לפגישה עם הזקן פאפאלוקאס ובדרך רבים שוב, נפרדים ונפגשים שוב בחגיגה יוונית שבה הם מצטרפים לרוקדים.
כאשר נגמר להם הדלק הם מגיעים לתחנת תדלוק ומתברר שבגלל המצב הכלכלי הקשה ביוון הם מקבלים רק מזומן. אברהם ויהודה מתאפרים ומבצעים מופע פנטומימה ברחוב ומקבלים מהצופים כסף למילוי דלק.
הם מגיעים למוסד סיעודי בו נמצא פאפלוקאס (ישראל ויסלר) שעבר אירוע מוחי ואינו מגיב או מדבר. אברהם "חוטף" אותו משם, מביא אותו לבנו ואומר שברצונו לממן לו מוסד יותר טוב. כאשר הבן מביא לו תמונות של אביו הצעיר מתברר לאברהם שזה לא האדם שהציל אותו.
הם ממשיכים בנסיעה, נעצרים לשיחת נפש ומתפייסים. אברהם מדבר לראשונה עם כלתו ומברך אותה לקראת לידת בתה הרביעית וכעבור זמן קצר נפטר. הגופה מועברת ארצה ויהודה אומר קדיש.
צוות השחקנים

| שם השחקן/ית | שם הדמות | הערות |
| --- | --- | --- |
| מכרם ח'ורי | אברהם קופינאס | ניצול שואה |
| זוהר שטראוס | יהודה קופינאס | בנו של אברהם |
| אריאן לאבד | מריה | זונה |
| שושיק שני | אסתר קופינאס | אשתו של אברהם |
| אריה צ'רנר | איתן קרצנר | ראש מועצה |
| ואנגליס מוריקיס | מרגריס תאו | נהג מונית |
| רוי בוטבול | תומאס | בנה של מריה |
| ישראל ויסלר | תיאודורוס פאפאלוקאס | זקן במוסד סיעודי |
לקריאה נוספת

Dan Chyutin, Transcending the “Israeli” in Israeli Cinema, New Directions in Israeli Media: Film, Television, and Digital Content (2025)
גרגירי חול

| --- | --- |
 בימוי:  גיתית כבירי ויהל כבירי
 הופק בידי:  אסף אמיר ואיתי תמיר
 תסריט:  גיתית כבירי
 עריכה:  איילת עופרים ויוני כהן
 שחקנים ראשיים:  שני כהן, יונתן להב-ויסברג, יוסי מרשק, לוסי אהריש, אורי פפר
 צילום:  בועז יהונתן יעקב
 מדינה:  ישראל 
 חברת הפקה:  נורמה הפקות ולילה סרטים
 הקרנת בכורה:  2023 
 שפת הסרט:  עברית
 דף הסרט ב־IMDb
 
גרגירי חול הוא סרט קולנוע ישראלי, בבימוים של גיתית כבירי ובנה, יהל כבירי. הסרט הוקרן בפסטיבלים שונים בישראל ובעולם והוקרן בבתי הקולנוע החל מחודש יולי 2023. הסרט הופק על ידי נורמה הפקות ולילה סרטים, צולם בדימונה ובתל אביב וזכה לתמיכת קרן הקולנוע הישראלי.
הסרט מבוסס על החוויות ששמעה גיתית כבירי מבנה יהל כגולש ב־HPortal, פורטל הארי פוטר .
עלילה

הסרט עוסק בסיפורו של דוד, נער רגיש ויצירתי, המתגורר בדימונה עם משפחתו: אמו שחולה בטרשת נפוצה, אביו, עובד קבלן שוויתר על חלומותיו ואחיו בן החמש בו הוא נאלץ לטפל. את הסיפורים שהוא כותב על משפחתו הוא מפרסם בזהות בדויה בפורטל של בני נוער, כאילו נכתבו רק מדמיונו. הוא הולך ומסתבך בשקריו, כשמצד אחד הוא מפחד לאבד את חבריו החדשים מהאתר ומהצד השני פוחד להיחשף על ידי משפחתו. המצב שדוד נקלע אליו מערער את המרקם העדין של המשפחה והם נאלצים לעבור תהליך של התפכחות. אימו איריס, ששקעה עמוק במחלתה ובבעיותיה, מנסה יחד עם אהוב נעוריה שחוזר אט אט לחייה, למצוא דרך לגאול את עצמה ואת ילדיה, בעוד אביו מנסה להבין את מקומו.
שחקנים

איריס, האמא (שני כהן)
דוד (יונתן להב-ויסברג)
דוד הגדול, אהוב הנעורים של איריס (יוסי מרשק)
מיכאל, האבא (אורי פפר)
ורד, אחותה של איריס (לוסי אהריש)
ביקורות

הסרט זכה לביקורות מעורבות ממבקרים ישראלים. בהארץ, פבלו אוטין כתב שהסרט מציג "טייק מרענן" על סרטים שעוסקים בפריפריה, בכך שאינו נוקט בשפה ריאליסטית ומשלב קטעי אנימציה יפים, אך "כל הדברים היפים שיש בו לא מתחברים יחד ויוצרים תאונה קולנועית אחת אחר תאונה קולנועית אחרת". אוטין כתב שהסרט כולל מעברים חדים בין רגעים עדינים ופיוטיים לבין רגעים מלודרמטיים, מגושמים ודידקטים. בוואלה!, זוהר אורבך כתב שהסרט "עדין, מתוק ויפה", שהבימוי מצטיין בשימת לב לניואנסים ושהצילום "יפהפה"; בנוסף, הוא שיבח את המשחק של שני כהן. עם זאת, לפי אורבך, הסרט הוא "שבלונה סטנדרטית" של הסוגה החבוטה של הדרמה המלנכולית על משפחות שאינן מתפקדות בפריפריה, והדמויות אינן מעניינות או מרובדות וחסרות אפיון. שמוליק דובדבני כתב ל-ynet שכוונותיו של הסרט טובות ויש בו "לא מעט רגעים יפים", בעיקר אלו שבהם מופיע יוסי מרשק בתור דוד הגדול; אך בסופו של דבר הסרט מציג "רצף קלישאות של משפחה פריפריאלית במצוקה". לפי דובדבני, הסרט מציג יותר מדי קונפליקטים וזאת בצורה מאולצת.
פסטיבלים

הסרט השתתף במספר פסטיבלים בארץ ובעולם:
פסטיבל סולידריות.
פסטיבל וינה לקולנוע יהודי.
Habitat International Film Festival, ניו דלהי.
פסטיבל הקולנוע זלין, צ'כיה.
הפסטיבל הבין-לאומי לקולנוע לילדים בסאול, דרום-קוריאה.
הערות שוליים

1 2  שמוליק דובדבני, "גרגרי חול" עמוס בקלישאות פריפריאליות ומפספס את המטרה, באתר ynet, 24 ביולי 2023
↑  "גרגירי חול״ – סרט קולנוע ששואב השראה מקהילת משתמשי HPortal, באתר www.hportal.co.il
↑   פבלו אוטין, "גרגירי חול" נוגע בפיוטי, אבל הפוטנציאל לא מתממש, באתר הארץ, 20 ביולי 2023
↑  זוהר אורבך‏, "גרגירי חול" שב לז'אנר הישראלי החבוט מכולם עם המון אהבת אדם, אבל זה לא מספיק, באתר וואלה, 23 ביולי 2023
↑  דף הסרט באתר פסטיבל סולידריות (מאורכב)
↑  Sand Flakes, Jewish Film Festival Vienna (בגרמנית)
↑  Sand Flakes, Habitat International Film Festival New Delhi
↑  Sand Flakes, Zlín Film Festival
↑  샌드 플레이크 – Sand Flakes, 서울국제어린이영화제 | Seoul International Children's Film Festival (בקוריאנית)
גשר צר מאד

| --- | --- |

כרזת הסרט
 בימוי:  נסים דיין 
 הופק בידי:  מיכאל שרפשטיין 
 תסריט:  נסים דיין חיים חפר
 עריכה:  דני שיק
 שחקנים ראשיים:  אהרון איפלה סלווה נקארה מכרם ח'ורי אורי גבריאל יוסף אבו ורדה ז'אק כהן טונג'ל קורטיז
 מוזיקה:  פולדי שצמן
 צילום:  אמנון סלומון
 מדינה:  ישראל 
 חברת הפקה:  אולפני הרצליה 
 הקרנת בכורה:  1985 
 משך הקרנה:  100 דק' 
 שפת הסרט:  עברית ערבית אנגלית
 סוגה:  סרט דרמה 
 דף הסרט ב־IMDb
 
גשר צר מאד הוא סרט קולנוע ישראלי שיצא לאקרנים בסוף 1985 בבימויו של נסים דיין, שכתב גם את התסריט ביחד עם חיים חפר. עם אהרן איפלה וסלווה נקארה בתפקידים הראשיים. העלילה היא סיפור אהבה בלתי אפשרי בין קצין במילואים בתפקיד תובע בממשל הצבאי ברמאללה לבין אלמנה פלסטינית נוצרייה, על רקע המתיחות בגדה המערבית.
הפקה

הפקת הסרט החלה בשנת 1984, תחילה על ידי יהורם גאון והמפיק איצ'ו נער, על פי סיפור קצר מאת חיים חפר. לאחר שביצעו כמה צילומי רקע החליטו השניים לנטוש את הפרויקט, ונסים דיין רכש את זכויות ההסרטה של הסיפור.
דיין בחר ללהק לסרט שחקנים מרקע מגוון, בין השאר בחר בשחקן הטורקי טונג'ל קורטיז לשחק את ראש המשפחה הפלסטינית, ובמכרם ח'ורי כמושל הצבאי הדתי, ולתפקיד הראשי ליהק את השחקן אהרן איפלה, שחקן ישראלי שעשה חיל בהוליווד, אך זה היה זה סרטו הראשון בו כיכב בישראל.
רוב צילומי הסרט נערכו בעיר רמאללה, ונתקלו בקשיים שונים, חיילי מג"ב סירבו לאבטח את הצילומים, וגורמים שונים בעיר הביעו התנגדות לצילום הסרט בעיר. הסרט יצא לאקרנים בנובמבר 1985. במהלך צילומי הסרט, יצרה הבמאית דינה צבי-ריקליס סרט תיעודי על תהליך ההפקה והצילום שלו. הסרט הופץ במקביל ליציאתו לאקרנים. הסרט התיעודי נקרא בשם "מראה מגשר צר", וניבא במידה רבה את אירועי האינתיפאדה הראשונה, שפרצה שנתיים אחר כך.
"גשר צר מאד" היה הסרט הישראלי הראשון שהתקבל לתחרות הרשמית של פסטיבל הסרטים הבינלאומי סן סבסטיאן בספרד.
סלווה נקארה זכתה בפרס שחקנית השנה - 1985.
תקציר העלילה

בני תגר (אהרן איפלה) הוא עורך דין שמשרת במילואים כתובע בבית המשפט של הממשל הצבאי ברמאללה. מכוניתו נרגמת על ידי נערים ברמאללה, הוא נפצע בפניו ושמשת הרכב מתרסקת. הוא קופץ מהרכב, רץ אחרי המיידים ומבחין באחד מהם נכנס לבית ספר. הוא מתפרץ לבית הספר ומאתר את הנער בחדר אחד עם הספרנית לילה מנסור (סלווה נקארה). הנער נפחד ובני מביט בלילה ונרגע. למקום מגיע המושל הצבאי אמנון (מכרם ח'ורי) ואומר לשחרר את הנער כי הוא נכדו של המכובד אנוואר מנסור (טונג'ל קורטיז) עמו יש לממשל הצבאי קשרים הדוקים.
בני נמצא בהליכי גירושים מאשתו אילנה (רחל דיין) שהיא פעילת שמאל ומשתתפת בהפגנות נגד הכיבוש. הוא מתאהב בלילה ומתחיל לחזר אחריה. לילה היא אלמנה מנביל, בנו של אנוואר מנסור מהמכובדים והעשירים ברמאללה ובעל קשרים טובים עם הממשל. בהתחלה היא מסתייגת מבני המייצג את הכיבוש אבל לאט לאט היא מתאהבת בו.
הרומן הזה בתנאים האלה הוא מסוכן. בני מוזהר על ידי מפקדו אמנון, ואיש הממשל הצבאי אזולאי (אורי גבריאל) להפסיק זאת. גם דודו מנשה (ז'אק כהן) העובד בממשל כאזרח, מזהיר אותו אך בני לא נענה.
מצבה של לילה יותר מסוכן, היא מוזהרת על ידי חמיה אנוואר מנסור, מפוטרת ממשרתה ונאלצת לברוח לכפר עין עריכ. בני לא מרפה ומצליח למצוא אותה ומציע לה לברוח איתו אך היא מסרבת בשלב זה.
אנוואר מסעוד מזעיק את בנו טוני (יוסף אבו ורדה) מעמאן, נותן בידו אקדח ומצווה עליו לרצוח את לילה בגלל חילול כבוד המשפחה. טוני הוא מבוקש של השב"כ. הוא מגיע ללילה אבל לא מסוגל לירות בה. באותו רגע מגיע למקום אזולאי ושניהם יורים אחד בשני ונפצעים.
לילה מסכימה לבקשת המשפחה לעבור לירדן. כשזה נודע לבני הוא נוסע לגשר אלנבי, רואה אותה על האוטובוס המתחיל לנסוע וקורא לעברה והיא מבטיחה לו שתחזור.
שחקנים

| שחקן | תפקיד |
| --- | --- |
אהרן איפלה: בני תגר
סלווה נקארה: ליילה מנסור
מכרם ח'ורי: אמנון עבאדי
אורי גבריאל: אזולאי
רחל דיין: אילנה
טונג'ל קורטיז: אנוור מנסור
ז'אק כהן: מנשה לוי
יוסף אבו ורדה: טוני
הערות שוליים

↑  איקי שובל, חדש על המסך, מעריב, 28 בנובמבר 1985
1 2 3 4  רחל נאמן, סרט חדש - אגדה בגדה - אין אהבות פוליטיות, כותרת ראשית, 20 בנובמבר 1985
↑  מאיר שניצר, רומיאו ויוליה כאן ועכשיו, חדשות, 19 בדצמבר 1984
↑  קורטיז בא, הסרט מתעכב, חדשות, 14 בספטמבר 1986
↑  מכראם חורי: זו הבעיה שלהם, מעריב, 1 בדצמבר 1985
↑  נעמי רון, הישראלי של שירלי מקליין, חדשות, 9 בינואר 1985
↑  אש״ף נגד נסים דיין, חדשות, 6 בפברואר 1985
↑  עירית שמגר, אגדה בגדה, מעריב, 29 בנובמבר 1985
↑  מאיר שניצר, עושים סרט על איך עושים סרט, חדשות, 25 בפברואר 1985
↑  סרט קצר - הגושרים - "מראה מגשר צר", חדשות, 22 בנובמבר 1985
↑  יעקב בר-און, ‏איפה הם היום: השחקן הבינלאומי אהרן איפלה לא מצא את מקומו בישראל, באתר מעריב אונליין, 7 באוקטובר 2015
↑  "גשר צר מאד" התקבל לתחרות בסאן־סבסטיאן, מעריב, 30 באוגוסט 1985
המניע לרצח

| --- | --- |
כרזת הסרט - בקי סוזין (פריישטדט) ועודד תאומי
כרזת הסרט - בקי סוזין (פריישטדט) ועודד תאומי
 בימוי:  פיטר פריישטדט
 הופק בידי:  יואל נוימן
 תסריט:  יוסף גרוס
 עריכה:  טובה בירן
 שחקנים ראשיים:  גילה אלמגור גדעון זינגר אהרן מסקין אבנר חזקיהו אורי לוי אורי זוהר עודד תאומי
 מוזיקה:  אלי רובינשטיין
 צילום:  יכין הירש
 מדינה:  ישראל ישראל
 הקרנת בכורה:  1966
 משך הקרנה:  88 דקות
 שפת הסרט:  עברית
 סוגה:  סרט דרמה 
 הכנסות:  166,000 צופים
 דף הסרט ב־IMDb
 
המניע לרצח הוא סרט קולנוע ישראלי מסוגת סרט פשע אפל משנת 1966, בבימויו של פיטר פריישטדט לפי תסריט מקורי של יוסף גרוס.
עלילה הסרט היא חקירת רצח המתבצעת בזירת פשע בערב יום העצמאות. כמו בסרט בלשי חוקר קצין המשטרה את החשודים לחוד וביחד ולבסוף מכנס את כולם ואחד מתוודה.
הסרט נאסר בתחילה להקרנה על ידי המועצה לביקורת סרטים ומחזות מסיבות שונות כמו - רצח בתוך אווירת חגיגות יום העצמאות, טיפוסים שליליים של החברה הישראלית, סצנות אירוטית בסרט והזכרת השואה באופן לא כל כך חיובי. לאחר מחאות אושר הסרט והוויכוח עליו סייע להפצתו.
תקציר העלילה

חגיגות ערב יום העצמאות, אנשים רוקדים וזיקוקין די-נור נורים. מונה זילבר (בקי סוזין-פריישטדט) מגיעה לבית ידידתה נעמי (גילה אלמגור). הבית חשוך והדלת פתוחה. היא נכנסת לחדר ואדם שנמצא בו תוקף אותה ובורח. היא מתקרבת למיטה, מוצאת עליה את נעמי מתה ונתקפת בהלם.
למקום מגיע קצין משטרה חוקר (גדעון זינגר) ועוזרו סמל שמוליק (אברהם מור) ומתחילים בחקירה. הנחקר הראשון הוא משה פומרנץ (אבנר חזקיהו), דייר משנה בדירה, רווק שיש לו הרשעה על מציצנות. הוא מכחיש כל קשר לרצח אבל משתף פעולה ומבהיר לחוקרים כי נעמי הייתה "קלת דעת" בקשר לגברים ומוסר שמות של כמה מאהבים שלה שמובאים לחקירה.
לחקירה מצטרף אביה של נעמי ד"ר (לסוציולוגיה) האוסדורף (אהרן מסקין) שגר בדירה ונעמי התייחסה אליו בזלזול מופגן. המאהבים הנחקרים הם:
שלמה שחורי - (אורי לוי), נשוי עם ילדים שניהל פרשת אהבים עם נעמי. הוא מכחיש כל קשר לרצח ומבקש מהחוקרים לא לגלות זאת לאשתו.
ירח (ירחמיאל הלפרין) - (אורי זוהר), ימאי עם היסטוריה עבריינית שניהל יחסי מין עם נעמי לשם הנאה.
זאב אשכנזי "זאביק" (עודד תאומי), חבר של מונה וידיד של נעמי שלימדה אותו בשיעורי ערב לקראת בחינת בגרות בתנ"ך.
מונה נמצאת כל הזמן בהלם ולא מדברת. רופא (יצחק שילה) מוזעק ומזריק לה זריקה כדי שתצא מההלם.
כולם מספרים על יחסה המשפיל והמעליב של נעמי לאביה.
לבסוף, כמו בכל עלילה בלשית, מכנס החוקר את כל החשודים בחדר ואז נשבר ד"ר האוסדורף ומודה כי הוא חנק את בתו לאחר שלא יכול היה לעמוד בהתנהגותה עם גברים וביחסה המשפיל כלפיו. הוא הספיק לעלות ארצה לפני השואה והשאיר את נעמי ואמה באירופה ונעמי ששרדה את השואה לא יכלה לסלוח לו והתנקמה בו.
שחקנים

| שחקן | תפקיד |
| --- | --- |
גדעון זינגר: קצין חוקר
אברהם מור: סמל שמוליק
יצחק שילה: רופא
גילה אלמגור: נעמי האוסדורף
אהרן מסקין: ד"ר האוסדורף
אבנר חזקיהו: משה פומרנץ
אורי לוי: שלמה שחורי
עודד תאומי: זאביק
אורי זוהר: ירח
בקי סוזין (פריישטדט): מונה זילבר
הירושה (סרט, 1993)

| --- | --- |
כרזת הסרט
כרזת הסרט
 בימוי:  אמנון רובינשטיין
 הופק בידי:  אבי טולדנו, מרק רוזנבאום
 תסריט:  צביקה קרצנר
 עריכה:  טובה אשר
 שחקנים ראשיים:  אבי טולדנו יעל אבקסיס אלון אבוטבול
 מוזיקה:  אבי טולדנו
 צילום:  יואב קוש
 מדינה:  ישראל ישראל
 חברת הפקה:  אולפני הרצליה
 הקרנת בכורה:  1993
 משך הקרנה:  85 דקות
 שפת הסרט:  עברית, צרפתית, ספרדית
 סוגה:  סרט דרמה 
 דף הסרט ב־IMDb
 
הירושה הוא סרט קולנוע ישראלי מסוגת דרמה רומנטית ודרמה תקופתית משנת 1993 בבימויו של אמנון רובינשטיין עם אבי טולדנו, יעל אבקסיס ואלון אבוטבול בתפקידים הראשיים.
התסריט נכתב על ידי צביקה קרצנר והוא מבוסס על רעיון וסיפור של אבי טולדנו. שני סיפורי אהבה יוצאי דופן ש-500 שנה מפרידים ביניהם ומתרחשים בישראל ובספרד. אבי טולדנו ויעל אבקסיס משחקים בתפקידים כפולים. הסרט צולם בישראל (בבריכת הקשתות ברמלה ובחאן אל עומדאן בעכו) ובטולדו בספרד.
בטקס פרסי אופיר לשנת 1993, הסרט זכה בשלושה פרסים:
צילום - יואב קוש
עיצוב אומנותי - אריאל רושקו
עיצוב התלבושות - רקפת לוי ולאורה דונולסקו
אבי טולדנו הלחין את פסקול המוזיקה בעיבודו של אלדד שרים הוא שר את נעימת הנושא "אלך איתך" (באנגלית -don't say goodbye) ביחד עם בתו טל שמשחקת תפקיד קטן בסרט.
תקציר העלילה > סיפור ראשון

שנת 1463, בבית אברבנאל בטולדו נערכת חגיגת ברית מילה למשה אברבנאל. פורעים פורצים למקום הורגים את האב ואת שאר האורחים. האם שרה (דינה דורון) מצליחה לברוח עם התינוק ואחותה רבקה (לבנה פינקלשטיין). כדי להציל את התינוק היא מניחה אותו על סף ביתו של הנפח רמירז (יוסף כרמון). רמירז ואשתו (רזיה ישראלי) מגדלים את התינוק כבנם ביחד עם בנם מיגל (אלון אבוטבול) וקוראים לו רגאלו.
לנפחיה מגיע חייל (רוברטו פולק) ומתרשם מיכולתם של האחים בסיוף. הוא מזמין אותם לעבוד בשרותיו של ראש המנזר גומז (אשר צרפתי) ועוזרו, האינקוויזטור מנדוסה (שלמה רז). מנדוסה חושד באנוסים ובראשם חואן (שלמה בר-שביט) כי הם מקיימים בסתר את מצוות היהדות אך גם תחת עינויי האינקוויזיציה הם לא מודים. מנדוסה מצווה את רגאלו לחדור אליהם כאסיר ולהיות עד למעשיהם. רגאלו מתאהב ברחל (יעל אבקסיס), בתו של חואן. כאשר אינו משתף פעולה עם מנדוסה הוא נזרק לאחר עינויים לכלא עם האנוסים. שם מגלה לו שרה כי היא אמו ולפני מותה מוסרת לו את שטר הקניין של בית אברבנאל. מיגל עוזר לאנוסים לברוח ובמקום מסתור נערך טקס נישואים עם רחל. הטקס נקטע עם ההודעה על גירוש ספרד. הטבעת נופלת ורחל נהרגת בעת המנוסה. רגאלו ואנשיו מצליחים לברוח לליבורנו באיטליה. ב-1530, בהיותו על ערש דווי מוציא רגאלו הזקן (יהודה פוקס) את שטר הקניין, קורע אותו ומוסר חלק אחד לבנו יהודה (יהודה אליאס) וחלק אחר למשרתו.
תקציר העלילה > סיפור שני

1992 - ירושלים, יואב אברבנאל (אבי טולדנו) הוא איש הייטק שעסוק במכירת חנות של חפצים עתיקים של אביו שנפטר. לחנות מגיע אדם בשם דניאל סנטיני (עמיקם לוי). הוא אומר כי בעת שיפוצים במשרדו בטורינו הוא מצא חצי שטר קניין עם הוראה להחזיר אותו רק לבן משפחה אברבנאל. אמו של יואב (אלישבע מיכאלי) נזכרת שראתה את החצי השני של השטר ולאחר חיפוש נמצא החצי השני התואם של השטר.
יואב נוסע לכנס אנשי הייטק, בטולדו ופוגש שם צעירה נאה דוברת צרפתית בשם אנה (יעל אבקסיס) ומתאהב בה. היא מגלה לו שהיא מצאצאי האנוסים והם מסתובבים בטולדו למצוא את בית אברבנאל. ספרדייה שגרה שם מרשה להם להיכנס ובמרתף הבית הם מוצאים חדר נסתר ובו מוצאת אנה, טבעת קידושין. זו אותה הטבעת בה ניסה רגאלו לקדש את רחל.
הסרט מסתיים בטקס נישואין בו מקדש יואב את אנה באותה טבעת.
שחקנים

| שחקן | תפקיד |
| --- | --- |
אבי טולדנו: רגאלו / יואב
יעל אבקסיס: רחל / אנה
אלון אבוטבול: מיגל
יהודה פוקס: רגאלו הזקן
אשר צרפתי: גומז
דינה דורון: שרה
לבנה פינקלשטיין: רבקה
שלמה בר-שביט: חואן
יוסף כרמון: רמירז
אלישבע מיכאלי: גב' אברבנאל
רזיה ישראלי: דונה רמירז
עמיקם לוי: סנטיני
יהודה אליאס: יהודה
רוברטו פולק: חייל
שלמה רז: מנדוסה
הגן

| --- | --- |
כרזת הסרט
כרזת הסרט
 בימוי:  ויקטור נורד 
 הופק בידי:  יצחק (איז'ו) שני, יוסף דיאמנט
 תסריט:  יוסי אבישר 
 עריכה:  ציון אברהמיאן
 שחקנים ראשיים:  שייקה אופיר מלאני גריפית שושנה דואר טוביה טבי צחי נוי
 מוזיקה:  נעם שריף
 צילום:  ואלרי גלפרין
 מדינה:  ישראל 
 חברת הפקה:  ברקי פטה המפריס
 הקרנת בכורה:  1977 
 משך הקרנה:  90 דק' 
 שפת הסרט:  עברית 
 סוגה:  סרט דרמה 
 תקציב:  2,500,000 ל"י
 הכנסות:  28,400 צופים
 דף הסרט ב־IMDb
 
הגן, הוא סרט קולנוע ישראלי משנת 1977 בבימויו של ויקטור נורד, עם תסריט של יוסף אבישר.
בתפקידים ראשיים מופיעים שייקה אופיר, שושנה דואר ומלאני גריפית שמופיעה בסרט בעירום ואינה מוציאה מילה מפיה.
הסרט צולם בשכונת ג'ורת אל ענב הנטושה, בגיא בן הינום, למרגלות מלון המלך דוד, בשטח עליו נמצאים כיום חוצות היוצר ופארק טדי.
הסרט הוקרן בפסטיבל הקולנוע בקאן אך לא נכנס לתחרות, והוא זכה לביקורות שליליות.
תקציר העלילה

אברהם (שייקה אופיר) ואשתו שרה (שושנה דואר) הם זוג קשישים שמעבדים גן עצי פרי למרגלות חומת העיר העתיקה. הם מגדלים שם ענבים ותפוחים ואברהם יוצא מדי פעם לשווק אותם בירושלים ברכב המיושן שלו. אברהם משוכנע שקדושה שוכנת בגן הזה ששרד את היריות וההפגזות של מלחמת העצמאות.
משה (ראובן אדיב) הוא קבלן עשיר שרוצה לקנות את שטח הגן ולבנות עליו מגדל מגורים. משה שולח את עוזרו לואיס (לואיס רוזנברג) לשכנע את אברהם למכור את השטח עבור 1.5 מיליון ל"י "מזומן ביד" אך הוא מסרב. משה מדבר איתו בנועם וגם זה לא עוזר. הם מחליטים לדבר עם הבן יצחק. יצחק (טוביה טבי) נשוי לרינה (אהובה יובל), להם שני ילדים ומצבם הכלכלי לא טוב. משה ועוזרו מדברים איתם ורינה לוחצת על יצחק לשכנע את אביו למכור את הגן. אך גם זה לא עוזר ומביא למריבה קשה בין שני בני הזוג.
בחורה תמהונית (מלאני גריפית) משוטטת במרכז ירושלים, לוקחת תפוח מדוכן של ירקן (זכריה טובי) שרודף אחריה אך היא מתחמקת. היא מוצאת חן בעיני שלושה אופנוענים צעירים, רמי (צחי נוי), אבי (רן קובלנץ) וניסים (יגאל דניאל). היא נמלטת מהם ונכנסת לחורבה ליד הגן. כשהם מנסים לתקוף ולאונס אותה היא נמלטת במערומיה לגן, וכאן אברהם מגרש אותם.
למחרת מתעורר אברהם ומגלה בגן בחורה עירומה שהוא מחשיב למלאך שאלוהים שלח אליו. הוא מכין לה אוכל בתור "מנחה לשליח אלוהים" ומסתיר זאת מאשתו שרה. הוא מגלה זאת ל"חכם יפרח" (סעדיה דמארי) ומבקש ממנו לשמור זאת בסוד אך החכם מוסר זאת לזקני בית הכנסת. הם מגיעים "להציץ" ואברהם מגרש אותם ונוזף בחכם, אך לבסוף סולח לו ומכניס אותו לצפות ב"מלאך". החכם פורץ בצחוק ואומר שזו פשוט בחורה עירומה. הוא מפיץ זאת בבית הכנסת וכולם מנדים את אברהם שמנהל לדעתם בית זונות בגנו.
יצחק מגיע לגן לאחר ריב עם אשתו ומגלה את שלושת האופנוענים שפרצו לגן. הוא מגרש אותם ופוגע באופנועים, אך רמי זורק עליו אבן והוא נפגע בראש ומאבד את הכרתו. כשהכרתו חוזרת הוא רואה בחורה עירומה גוחנת לידו ומנסה לטפל בו.
הם נכנסים לבקתה קטנה בגן ומתעלסים. למחרת בבוקר מוצא אברהם את בנו העירום בבקתה ושומע צעקת אישה. יצחק אומר לו שאין עוד מישהו בבקתה אבל אברהם מבין הכל. הוא מתפכח, נושא עיניו לשמים ומודיע כי החליט למכור את הגן.
שחקנים

| שחקן | תפקיד |
| --- | --- |
שייקה אופיר: אברהם
מלאני גריפית: בחורה
שושנה דואר: שרה
טוביה טבי: יצחק
אהובה יובל: רינה
ראובן אדיב: משה
סעדיה דמארי: חכם יפרח
צחי נוי: רמי
יגאל דניאל: נסים
רן קובלנץ: אבי
אדי מוכתר: פועל
לואיס רוזנברג: לואיס
זכריה טובי: ירקן
הערות שוליים

↑  הבת של טיפי בעירום, מעריב, 11 באוגוסט 1976
↑  מירית שם-אור, הגן הישראלי בפסטיוואל קאן, מעריב, 29 במאי 1977
↑  זאב רב-נוף, ברווז בירושלים, דבר, 27 ביוני 1977